Laserdance

**Laserdance** er en nederlandsk italo-disco/ technoduo dannet i 1983.

Laserdance kreerte en egen techno-subsjanger kalt *spacesynth* – opphavet til 1990-tallets dance. Låtene deres er kjent for å inneholde enkle analoge synthesizere, trommemaskiner og vocodere. 

Navnet på prosjektet kommer fra deres første singel med samme navn, utgitt i 1984. Duoen besto av produsenten Erik van Vliet og komponist og musiker Michiel van der Kuy, men andre – som Ruud van Es, Rob van Eijk, Edwin van der Laag og Julius Wijnmalen – har også vært involvert. 

De hadde mest suksess i Sentral-Europa, og ingen Laserdance-låter nådde noen gang VG-lista. Allikevel hadde de noen tilhengere i Norge, og de mest kjente hitene her til lands er «Powerrun» og «Trip to Destroy».

Det første albumet, *Future Generation* (1987), hadde stor salgssuksess og bidro til økt interesse for spacesynth-sjangeren.

## Historie
I 1984 startet produsenten Erik van Vliet studioprosjektet **Laserdance**, og ga ut singelen «Lazerdance». Michiel van der Kuy – med bakgrunn som klassisk trenet pianist – ble med i prosjektet samme år, og tok over låtskrivingen fra og med den andre singelen, «Goody’s Return».

### Produktive år (1987–1995)
I perioden 1987–1995 ga Laserdance ut nye studioalbum hvert år, med flere singler og enkelte samlealbum innimellom. 

Det første Laserdance-albumet, *Future Generation* (1987), solgte omtrent 150 000 eksemplarer. Det femte studioalbumet, *Ambiente* (1991), inneholder kun ambient-musikk. Det syvende albumet, *Hypermagic* (1993), er det eneste som ble utgitt separat i Dolby Surround. 

### Dalende popularitet og pause (1995–2000)
På *The Guardian of Forever* (1995), deres niende album, blandet van Vliet inn noen house- og trance-elementer. Denne musikalske vrien fikk en kjølig mottakelse fra fansen, og prosjektet tok pause i noen år.

### Ny låtskriver (2000)
Van Vliet ønsket etter hvert å ta opp igjen Laserdance-prosjektet, men Van der Kuy var opptatt som produsent for Alice Deejay og med sitt eget prosjekt, Rygar. Hobbymusikeren Julius Wijnmalen hadde fulgt prosjektet en stund, og sendte på et tidspunkt inn en demo til Van Vliet. Wijnmalen ble hyret inn som låtskriver og musiker for albumet *Strikes Back* (2000). Låta han hadde sendt inn var «The Experiment», som kom med på plata – resten av låtene ble skrevet etter ansettelsen. Wijnmalen benyttet en annen type synthesizere, så sounden skilte seg fra tidligere Lasercance-utgivelser.

Etter utgivelsen av *Strikes Back* gikk Laserdance på ny inn i en usikker periode. Van der Kuy uttalte i et intervju i desember 2010 at hans fokus var på Rygar og at han ikke hadde planer om å fortsette med prosjektet. Samtidig skrev Van Vliet på Discogs at han fortsatt lette etter en "*ny Michiel van der Kuy*", fordi Wijnmalen hadde krevd for høyt honorar for å bidra videre.

### Gjenforening (2016–)
I april 2016 publiserte både Van Vliet og Van der Kuy på sosiale medier at et nytt album var på vei. Den første låta fra albumet debuterte på den nederlandske stasjonen *Radio Stad den Haag* 17. april 2016. Albumet *Force of Order* ble utgitt den 30. september 2016.

*Trans Space Express* fulgte i 2018, og den foreløpig siste utgivelsen til Laserdance er *Mission Hyperdrive* fra 2024.

## Sjangeren spacesynth
Spacesynth, synthdance, spacedance eller spacedisco er instrumentell, energisk synthmusikk som fokuserer på melodi i stedet for rytme. Drivende basslinjer, fengende synth-riff, sci-fi-influenser samt futuristiske låttitler og albumcover er en viktig del av spacesynth-sjangeren.

Italo disco består i hovedsak av relativt enkle vokaler, melodiske synth-riff og en four-to-the-floor-rytme (en rytmeteknikk hvor basstrommen slår på hver eneste firedelsnote i takten – noe som skaper en jevn, drivende puls som gjør musikken svært dansbar). I begynnelsen var spacesynth en instrumental-versjon av Italo disco med fokus på synth-elementene, men etter hvert utviklet det seg til en egen sjanger.

## Diskografi

### Album

* 1987: *Future Generation*
* 1988: *Around The Planet*
* 1989: *Discovery Trip*
* 1990: *Changing Times*
* 1991: *Ambiente*
* 1992: *Technological Mind*
* 1992: *The Best Of*
* 1993: *Hypermagic*
* 1994: *Fire On Earth*
* 1994: *Laserdance Orchestra Vol.1*
* 1994: *Laserdance Orchestra Vol.2*
* 1995: *The 12" Mixes*
* 1995: *The Guardian Of Forever*
* 2000: *Strikes Back* – med Julius Wijnmalen i stedet for Michiel van der Kuy
* 2016: *Force Of Order*
* 2018: *Trans Space Express*
* 2024: *Mission Hyperdrive*

### Singler

* 1983: *Lazer Dance*
* 1984: *Goody's Return*
* 1986: *Humanoid Invasion*
* 1986: *Humanoid Invasion (Remix)*
* 1987: *Battle Cry*
* 1987: *Powerrun*
* 1987: *Fear*
* 1988: *Megamix Vol.1*
* 1988: *Laser Dance ('88 Remix)*
* 1988: *Shotgun (Into The Night)*
* 1989: *Megamix Vol.2*
* 1989: *Cosmo Tron*
* 1990: *Megamix Vol.3*
* 1990: *The Challenge*
* 1991: *Megamix Vol.4*
* 1992: *Technoid*

## Referanser

## Eksterne lenker
*